Document ID: 31995L0060

Reference:
09/Sv. 002
HR
Službeni list Europske unije
44
31995L0060
L 291/46
SLUŽBENI LIST EUROPSKE UNIJE
27.11.1995.
DIREKTIVA VIJEĆA 95/60/EZ
od 27. studenoga 1995.
o fiskalnom označivanju plinskog ulja i kerozina
VIJEĆE EUROPSKE UNIJE,
uzimajući u obzir Ugovor o osnivanju Europske zajednice, a posebno njegov članak 99.,
uzimajući u obzir prijedlog Komisije (1),
uzimajući u obzir mišljenje Europskog parlamenta (2),
uzimajući u obzir mišljenje Gospodarskog i socijalnog odbora (3),
budući da su mjere Zajednice koje se namjeravaju postići ovom Direktivom ne samo potrebne, nego i nužne za postizanje ciljeva unutarnjeg tržišta; budući da države članice ne mogu pojedinačno postići ove ciljeve; budući da je osim toga njihovo postizanje na razini Zajednice već utvrđeno Direktivom 92/81/EEZ (4), a posebno njezinim člankom 9.; budući da je ova Direktiva u skladu s načelom supsidijarnosti;
budući da Direktiva 92/82/EEZ (5) utvrđuje odredbe u vezi s minimalnim vrijednostima trošarine koja se primjenjuje na određena mineralna ulja, a posebno na različite kategorije plinskog ulja i kerozina;
budući da odgovarajuće funkcioniranje unutarnjeg tržišta za fiskalno označivanje plinskog ulja i kerozina sada zahtijeva uvođenje zajedničkih pravila koja nisu uključivala pristojbu u punoj vrijednosti primjenjivoj na takva mineralna ulja koja se koriste kao gorivo;
budući da određenim državama članicama treba omogućiti odstupanje od mjera utvrđenih ovom Direktivom radi posebnih nacionalnih okolnosti;
budući da Direktiva 92/12/EEZ (6) utvrđuje odredbe o općim aranžmanima za proizvode koji podliježu trošarini, a posebno njezin članak 24. predviđa osnivanje Odbora za trošarine koji može ispitati pitanja primjene odredaba Zajednice o trošarinama;
budući da je prikladno da se odredbe navedenog članka bave određenim tehničkim pitanjima u vezi sa specifikacijom proizvoda koji će se koristiti za fiskalno označivanje plinskog ulja i kerozina,
DONIJELO JE OVU DIREKTIVU:
Članak 1.
1.   Ne dovodeći u pitanje nacionalne odredbe o fiskalnom označivanju, države članice primjenjuju fiskalno sredstvo za označivanje u skladu s odredbama ove Direktive na:
—
sva plinska ulja obuhvaćena oznakom KN 2710 00 69 koja su puštena u uporabu u smislu članka 6. Direktive 92/12/EEZ i koja su izuzeta od ili podliježu trošarini po stopi koja nije utvrđena člankom 5. stavkom 1. Direktive 92/82/EEZ;
—
kerozin obuhvaćen oznakom KN 2710 00 55 koji je pušten u uporabu u smislu članka 6. Direktive 92/12/EEZ i koji je izuzet ili podliježe trošarini po stopi koja nije utvrđena člankom 8. stavkom 1. Direktive 92/82/EEZ.
2.   Države članice mogu dopustiti iznimke od primjene fiskalnog sredstva za označivanje, predviđene u stavku 1., s obrazloženjem javnog zdravlja ili sigurnosti ili zbog drugih tehničkih razloga, pod uvjetom da poduzimaju odgovarajuće mjere fiskalnog nadzora.
Osim toga, Irska može odlučiti da ne koristi ili da ne dopusti uporabu ovog sredstva za označivanje u skladu s člankom 21. stavkom 4. Direktive 92/12/EEZ. U takvom slučaju Irska obavješćuje Komisiju koja obavješćuje ostale države članice.
Članak 2.
1.   Sredstvo za označivanje sastoji se od točno određene kombinacije kemijskih aditiva koji se dodaju pod fiskalnim nadzorom prije puštanja mineralnih ulja na koja se to odnosi u potrošnju.
Međutim,
—
u slučaju izravnih isporuka iz druge države članice prema dogovoru o ukidanju poreza izvan poreznog skladišta, države članice mogu zahtijevati dodavanje sredstva za označivanje prije nego što proizvod napusti otpremno porezno skladište,
—
države članice koje su donijele ovu mjeru prije 1. siječnja 1996. mogu u nekim iznimnim slučajevima ili situacijama dopustiti dodavanje sredstva za označivanje nakon puštanja predmetnih mineralnih ulja u potrošnju pod fiskalnim nadzorom. Država članica koja primjenjuje takvu mjeru obavješćuje o tome Komisiju. Komisija o toj mjeri obavješćuje druge države članice. Tada država članica može nadoknaditi trošarinu plaćenu nakon puštanja proizvoda u potrošnju,
—
Danska može, pod uvjetom da roba ostane pod fiskalnom kontrolom, odgoditi dodavanje sredstva za označivanje najkasnije do trenutka konačne prodaje.
2.   Sredstvo za označivanje koje se koristi proizvodi se u skladu s postupcima utvrđenima člankom 24. Direktive 92/12/EEZ.
Članak 3.
Države članice poduzimaju potrebne mjere kako bi se izbjegla nepravilna uporaba označenih proizvoda, a posebno uporaba predmetnih mineralnih ulja za izgaranje u motorima cestovnih motornih vozila ili za čuvanje u spremniku goriva takvih vozila, ako takva uporaba nije dozvoljena u posebnim slučajevima koje su utvrdila nadležna tijela država članica.
Države članice osiguravaju da se uporaba predmetnih mineralnih ulja u slučajevima koji su navedeni u prvoj točki smatra prekršajem prema nacionalnom pravu države članice. Svaka država članica poduzima mjere potrebne za postizanje potpunog učinka svih odredaba Direktive te posebno određuje kazne u slučaju nepoštivanja navedenih mjera; takve kazne trebaju odgovarati njihovoj namjeni i imati odgovarajući odvraćajući učinak.
Članak 4.
Osim sredstva za označivanje iz članka 1. stavka 1., države članice mogu dodati nacionalno sredstvo za označivanje ili boju.
Nitko ne smije određenoj vrsti mineralnog ulja dodati sredstvo za označivanje ili boju koji nisu utvrđeni pravom Zajednice ili nacionalnim pravom predmetne države članice.
Članak 5.
1.   Države članice donose zakone i druge propise potrebne za usklađivanje s ovom Direktivom po stupanju na snagu odredaba donesenih u skladu s postupkom iz članka 2. One o tome odmah obavješćuju Komisiju.
Kada države članice donose ove odredbe, te odredbe prilikom njihove službene objave sadržavaju upućivanje na ovu Direktivu ili se uz njih navodi takvo upućivanje. Načine tog upućivanja određuju države članice.
2.   Države članice Komisiji dostavljaju tekst odredaba nacionalnog prava koje donesu u području na koje se odnosi ova Direktiva.
Članak 6.
Ova je Direktiva upućena državama članicama.
Sastavljeno u Bruxellesu 27. studenoga 1995.
Za Vijeće
Predsjednik
P. SOLBES MIRA
(1)  SL C 15, 18.1.1994., str. 18.
(2)  SL C 128, 9.5.1995., str. 178.
(3)  SL C 133, 16.5.1994., str. 35.
(4)  SL L 316, 31.10.1992., str. 2. Direktiva kako je zadnje izmijenjena Direktivom 94/74/EZ (SL L 365, 31.12.1994., str. 46.).
(5)  SL L 316, 31.10.1992., str. 19. Direktiva kako je zadnje izmijenjena Direktivom 94/74/EZ (SL L 365, 31.12.1994., str. 46.).
(6)  SL L 76, 23.3.1992., str. 1. Direktiva kako je zadnje izmijenjena Direktivom 94/74/EZ (SL L 365, 31.12.1994., str. 46.).

Summary:
Fiskalno označivanje plinskog ulja i kerozina
Fiskalno označivanje plinskog ulja i kerozina
SAŽETAK DOKUMENTA:
Direktiva 95/60/EZ – fiskalno označivanje plinskog ulja i kerozina
ČEMU SLUŽI OVA DIREKTIVA?
							
Njome se nastoji osigurati odgovarajuće funkcioniranje unutarnjeg tržišta i spriječiti nepravilna uporaba određenih naftnih derivata podložnih varijabilnim trošarinama.
KLJUČNE TOČKE
Zemlje EU-a moraju primijeniti fiskalno sredstvo za označivanje na plinsko ulje i kerozin (osim na mlazno gorivo) koji su izuzeti od trošarine ili joj podliježu po stopi koja nije standardna stopa primjenjiva na mineralna ulja koja se koriste kao pogonsko gorivo.
Fiskalno označivanje sastoji se od dodavanja posebnih kemikalija spomenutim proizvodima. Sredstvo za označivanje mora se dodati pod fiskalnim nadzorom prije nego što se proizvodi puste u potrošnju, osim u iznimnim slučajevima.
Zemlje EU-a mogu dodati nacionalno sredstvo za označivanje ili boju osim sredstva za označivanje osiguranog direktivom.
Iznimke
U određenim uvjetima dopuštene su iznimke od primjene fiskalnog sredstva za označivanje s obrazloženjem javnog zdravlja ili sigurnosti ili iz tehničkih razloga.
Irska može odlučiti da ne koristi ili da ne dopusti uporabu ovog sredstva za označivanje. U takvom slučaju mora obavijestiti Komisiju koja obavješćuje ostale zemlje EU-a.
Danska može, pod uvjetom da roba ostane pod fiskalnom kontrolom, odgoditi dodavanje sredstva za označivanje do trenutka konačne prodaje.
Kazne
Kako bi se izbjegla nepravilna uporaba označenih proizvoda, a posebno uporaba predmetnih mineralnih ulja za izgaranje u motorima cestovnih motornih vozila ili za čuvanje u spremniku goriva takvih vozila, zemlje EU-a moraju odrediti kazne koje je potrebno provesti u slučaju nepoštivanja odredaba direktive.
Zajedničko sredstvo za označivanje
Provedbenom odlukom Komisije 2011/544/EZ utvrđen je proizvod Solvent Yellow 124 kao zajedničko fiskalno sredstvo za označivanje. Tri puta je produljena. Posljednjom Provedbenom odlukom (EU) 2017/74, koja je trenutačno na snazi, određena je razina označivanja od najmanje 6 mg i najviše 9 mg sredstva za označivanje po litri mineralnog ulja. Ova odluka mora se revidirati najkasnije do 31. prosinca 2021., imajući u vidu tehnički razvoj u području sustava označivanja (i uzimajući u obzir potrebu sprečavanja zlouporabe mineralnih ulja koja su oslobođena od trošarine ili podliježu sniženoj stopi trošarine).
U međuvremenu, Europska komisija objavila je studiju za utvrđivanje alternativnih proizvoda primjerenih za uporabu kao fiskalnog sredstva za označivanje plinskog ulja i kerozina. Zajednički istraživački centar Europske komisije izradio je izvješće koje sadržava njegove nalaze o nekim od dostupnih fiskalnih sredstava za označivanje utemeljenih na prijavama poduzeća iz područja kemijske industrije nakon poziva na iskaz interesa, izdanih od strane službi Komisije. U tijeku je rad na procjeni potencijalnih fiskalnih sredstava za označivanje.
Ako Komisija, nakon savjetovanja sa zemljama EU-a, odluči da je dostupna bolja izvedbena tvar od proizvoda Solvent Yellow 124, Odluka (EU) 2017/74 može se staviti izvan snage prije 2021.
OTKADA SE DIREKTIVA PRIMJENJUJE?
							
Direktiva se primjenjuje od 26. prosinca 1995. godine.
POZADINA
							
Za više informacija vidjeti:
Trošarine: Drugo zakonodavstvo o oporezivanju energije (Europska komisija).
GLAVNI DOKUMENT
						
Direktiva Vijeća 95/60/EZ od 27. studenoga 1995. o fiskalnom označivanju plinskog ulja i kerozina (SL L 291, 6.12.1995., str. 46.–47.)
VEZANI DOKUMENTI
						
Provedbena odluka Komisije (EU) 2017/74 od 25. studenoga 2016. o utvrđivanju zajedničkog fiskalnog sredstva za označivanje plinskih ulja i kerozina (SL L 10, 14.1.2017., str. 7.–9.)
Direktiva Vijeća 2008/118/EZ od 16. prosinca 2008. o općim aranžmanima za trošarine i o stavljanju izvan snage Direktive 92/12/EEZ (SL L 9, 14.1.2009., str. 12.–30.)
Sukcesivne izmjene Direktive 2008/118/EZ uključene su u izvorni tekst. Ovaj pročišćeni tekst namijenjen je isključivo dokumentiranju.
Direktiva Vijeća 2003/96/EZ od 27. listopada 2003. o restrukturiranju sustava Zajednice za oporezivanje energenata i električne energije (SL L 283, 31.10.2003., str. 51.–70.)
Sukcesivne izmjene Direktive 2003/96/EZ uključene su u izvorni tekst. Vidjeti pročišćeni tekst
Posljednje ažuriranje 07.11.2017